《观海》
唐代·独孤及

北登渤澥岛，回首秦东门。谁尸造物功，凿此天池源。

澒洞吞百谷，周流无四垠。廓然混茫际，望见天地根。

白日自中吐，扶桑如可扪。超遥蓬莱峰，想像金台存。

秦帝昔经此，登临冀飞翻。扬旌百神会，望日群山奔。

徐福竟何成，羡门徒空言。唯见石桥足，千年潮水痕。

作者简介：独孤及（725～777），唐朝散文家，字至之，河南洛阳人，天宝末，以道举高第，补华阴尉。代宗召为左拾遗，俄改太常博士。迁礼部员外郎，历濠、舒二州刺史，以治课加检校司封郎中，赐金紫。徙常州，卒谥曰宪。集三十卷，内诗三卷，今编诗二卷。